ריצ'רד דוקינס

| --- | --- |

 לידה:  26 במרץ 1941 (בן 83) ניירובי, המושבה הבריטית קניה 
 שם לידה:  Clinton Richard Dawkins 
 ענף מדעי:  ביולוגיה, אתולוגיה
 מקום מגורים:  אנגליה
 מקום לימודים:  בית ספר אונדל (1959)  בייליול קולג' (1962)  אוניברסיטת אוקספורד (1966)  Chafyn Grove School 
 מנחה לדוקטורט:  ניקולאס טינברגן 
 מוסדות:  אוניברסיטת אוקספורד (1995–2008)  אוניברסיטת אוקספורד (1970–1995)  אוניברסיטת קליפורניה בברקלי (1967–1969)  Northeastern University London (2011) 
 תלמידי דוקטורט:  מארק רידלי, אלן גראפן 
 פרסים והוקרה:  עמית הוועדה למחקר סקפטי  פרס נירנברג (2009)  פרס לואיס תומאס (2006)  פרס שייקספיר (2005)  מדליית נשיאות איטליה (2001)  פרס קיסטלר (2001)  פרס המלך הוא עירום (2001)  עמית החברה המלכותית (2001)  הרצאת טינברגן (2000)  פרס קוסמוס הבין-לאומי (1997)  פרס מייקל פאראדיי (1990)  מדליית הכסף של החברה הזואולוגית של לונדון (1989)  עמית החברה המלכותית לספרות  פרס היינמן (1986) 
 בן או בת זוג:  ללה וורד (1992–?) 
 www.richarddawkins.net
 תרומות עיקריות
 השקפה מתרכזת בגן על האבולוציה, אבי הממטיקה
 חתימה:   
 
קלינטון ריצ'רד דוקינס (באנגלית: Clinton Richard Dawkins; נולד ב-26 במרץ 1941 בניירובי) הוא אתולוג וביולוג אבולוציוני בריטי, הידוע בשל ספרי המדע הפופולרי שכתב.
דוקינס שימש בעבר כראש הקתדרה להבנה ציבורית של המדע על שם צ'ארלס סימוני באוניברסיטת אוקספורד, והוא עמית בניו קולג' באוקספורד. בנוסף הוא עמית החברה המלכותית (FRS) והאגודה המלכותית לספרות (FRSL).
דוקינס נודע הן בזכות מספר תאוריות מדעיות פורצות דרך שלו והן בזכות היותו פופולריזטור מפורסם של תאוריית האבולוציה. ספרו משנת 1976 "הגֵן האנוכי" (The Selfish Gene) הוא שהביא לפריצתו לתודעה הציבורית. הספר מציג תאוריה אבולוציונית חדשנית לפיה יש לבחון את האבולוציה ברמת הגן וביכולתו לשכפל את עצמו, ולא ברמת האורגניזם היחיד או קבוצת האורגניזמים. לפי תפיסה זו, האורגניזם הוא רק אמצעי שנועד לשרת את הפצת הגנים, במקום התפיסה הישנה שראתה באורגניזם את המרכיב הפעיל באבולוציה. הספר הביא לעולם גם את מושג ה"מם" (Meme) – יחידת מידע המסוגלת להשתכפל, אך בניגוד לגֵן, היא עושה זאת שלא באמצעים פיזיים, כי אם באמצעות מוחות ומאגרי מידע. ב-1982 העלה דוקינס תאוריה, המוצגת בספרו "הפנוטיפ המורחב" (The Extended Phenotype), שלפיה האפקט הפנוטיפי אינו מוגבל לגופו של האורגניזם, אלא יכול להתפשט לתוך הסביבה, לרבות לגופם של אורגניזמים אחרים.
עבודתו כביולוג ופעילותו בתחום המדע הפופולרי, הובילה את דוקינס להתעמת עם מכחישי אבולוציה ומכחישי מדע אחרים. הוא מבקר בולט של בריאתנות ותכנון תבוני. בספרו משנת 1986 "השען העיוור" טען כנגד האנלוגיה הידועה לפיה העולם, והיצורים החיים, מעוצבים באופן מורכב, בדומה לשעון, שמורכבותו מעידה על תכנונו התבוני. דוקינס תיאר את תהליך ההתפתחות האבולוציונית כמעוצב ומתוכנן על ידי "שען עיוור". הוא כתב מספר ספרי מדע פופולרי נוספים בתחום כמו הטיפוס על ההר הבלתי-סביר וההצגה הגדולה בתבל (ספר) דוקינס מציג בספרים אלה הסברים לגבי דרך פעולת האבולוציה ומפריך טיעונים פסאדו מדעיים נפוצים נוספים כמו מורכבות שאינה ניתנת לפישוט, או הטענה שאבולוציה יוצרת עולם מורכב אך ורק בגלל תהליכים מקריים. דוקינס מדגיש כי האבולוציה מונעת בעיקר על ידי ברירה טבעית וזו כי זו אינה מקרית כלל אלה משאירה עותקי גנים המעניקים יתרון בשרידה או בהתרבות. כן הוא הופיע רבות בטלוויזיה וברדיו. באמצעי התקשורת הודבק לו הכינוי "הרוטוויילר של דרווין", וזאת באנלוגיה לביולוג הבריטי תומאס הנרי האקסלי, שכונה "הבולדוג של דרווין" בשל הגנתו על תאוריית הברירה הטבעית.
העימות בין דוקינס ומדענים נוספים לבין בריאתנים ואנשי תנועת התכנון התבוני, הובילו את דוקינס לכתוב בנושאים של דת, אמונה, אתאיזם, הכחשת אבולוציה, והקשר בין מדע לדת, וכן על אבולוציה של המוסר ואבולוציה של דתות. ספרו יש אלוהים? מוקדש לנושאים אלה. הספר מציג טיעונים מדוע אין זה סביר להאמין באלוהים, או בכוחות על טבעיים, ובהמשכו דוקינס טוען כי דת כחותרת תחת המדע, מקדמת פנאטיות ודעות קדומות ומסייעת לאנשים מוסריים לבצע פעולות לא מוסריות. דוקינס הוא אתאיסט מוצהר ומקדם אתאיזם ומדע כדרכים טובות יותר לשם התנהגות מוסרית והומנית יותר. הוא מגדיר עצמו כ"הוגה חופשי", כספקן, כהומניסט חילוני, וכתומך ב"תנועת ברייטס" ששמה לה למטרה להנחיל לציבור את ראיית העולם הנטורליסטית.